Podenco Andalusia

Podenco Andalusia ialah satu baka anjing pemburu sarang arnab yang asli di komuniti berautonomi Andalusia di Sepanyol barat daya. Ia merupakan salah satu daripada empat baka podenco yang diiktiraf oleh Real Sociedad Canina de España. Ia merupakan anjing tangkas yang pada umumnya digunakan untuk memburu itik, arnab, babi hutan, dan unggas. Terdapat tiga saiz yang diterima (kecil, sederhana, dan besar) dan tiga jenis lapis bulu (berbulu dawai, berbulu panjang, dan licin).

Sejarah
Podenco Andalusia ialah anjing pemburu sarang arnab tradisional dari Andalusia. Ia kurang didokumenkan dan sejarahnya kekal kabur. Ia diiktiraf oleh Real Sociedad Canina de España pada tahun 1992, dengan piawaian baka yang memperincikan sembilan keragaman dalam baka ini. Ia menerima pengiktirafan kebangsaan daripada Kementerian Pertanian, Perikanan, dan Makanan Sepanyol, dengan penerbitan piawaian baka rasmi pada Mei 2001.

Ia tidak diiktiraf oleh Persekutuan Kinologi Antarabangsa, tetapi diiktiraf oleh Verband für das Deutsche Hundewesen di Jerman pada tahun 2014.

Pada tahun 2009, ia merupakan salah satu daripada dua baka anjing paling banyak di Sepanyol – yang satu lagi ialah grehaun Sepanyol; pada tahun 2026, podenco ini ialah antara enam belas baka Sepanyol yang dianggap rentan oleh Real Sociedad Canina de España.

Ciri
Terdapat tiga saiz – besar, sederhana, dan kecil – dan tiga jenis lapis bulu – berbulu dawai (cerdeño), berbulu panjang (sedeño), dan licin. Gabungan faktor ini dapat menghasilkan sembilan keragaman berlainan. Kebolehubahan ini mungkin merupakan hasil daripada adaptasi terhadap mikroiklim berlainan di dalam Andalusia, termasuk pergunungan, tanah pertanian, dan rawa, serta pelbagai buruan yang disasarkan oleh pemburu. Warna lapis bulu berkisar dalam lingkungan daripada putih hingga merah pekat. Podenco Andalusia mempunyai ligasan sepantas derapannya.

Seperti anjing pemburu sarang arnab lain, podenco ini mempunyai penglihatan, pendengaran, dan deria bau cemerlang. Ia terkenal kerana gaya perburuan berkaedah, serta stamina dan daya ketahanan semasa bekerja dalam musim sejuk ringan dengan kerpasan tidak nalar dan musim panas kering, hangat, dan cerah di Andalusia. Podenco Andalusia ialah anjing bersemangat, penyayang, dan setia kepada tuannya, tetapi berwaspada dengan orang asing.

Podenco Andalusia digunakan sama ada secara tunggal, secara berpasangan, atau sebagai sebahagian daripada kawanan perburuan besar yang dikenali sebagai rehala. Podenco Andalusia kecil dan sederhana memburu arnab dengan salah seekor anjing yang memasuki semak berduri untuk mengusir arnab ke luar, sementara anjing lain duduk menunggu untuk menangkap arnab itu. Anjing sederhana dan lebih kecil mencari-cari rusa atau babi hutan, sementara anjing lebih besar digunakan untuk menyerang mangsa.

Salah satu fungsi paling tipikal bagi anjing pemburu Andalusia besar ialah yang dipanggil quitaor yang mengiringi collera grehaun Sepanyol semasa pemburuan kelinci. Kerja quitaor terdiri terutamanya daripada penggarahan kelinci ke luar dari sarang atau tempat persembunyian dan pembunuhan kelinci itu; kemudian, bersama-sama dengan grehaun itu, pengutipan kelinci itu untuk pemilik. Rumah ladang di Andalusia menggunakan anjing lebih besar sebagai anjing pengawas dan anjing lebih kecil digunakan untuk membunuh rodensia.

Secara genetik, podenco Andalusia adalah paling berkait rapat dengan grehaun Sepanyol.

Catatan

Rujukan

Kategori:Baka anjing
Kategori:Baka anjing berasal dari Sepanyol
Kategori:Baka anjing berasal dari Andalusia
Kategori:Anjing pemburu sarang arnab